FI Euroopan unionin virallinen lehti C 105/11

Alueiden komitean lausunto aiheesta ”Vapaaehtoistyön vaikutus taloudelliseen ja sosiaaliseen yhteenkuuluvuuteen”

(2008/C 105/03)

ALUEIDEN KOMITEA

— korostaa vapaaehtoistoiminnan merkittävää panosta paikallis- ja aluetalouteen sekä jäsenvaltioiden ja EU:n talouteen, sillä se a) vauhdittaa sosiaalista ja taloudellista kehitystä tarjoamalla ylimääräisiä henkilöresursseja ja b) luo uutta sosiaalista pääomaa ja parantaa elämänlaatua, mikä saattaa lisätä investointeja ja edistää uusien työpaikkojen syntymistä.

— korostaa kuitenkin, ettei vapaaehtoistyötä tulisi missään tilanteessa pitää palkattua työtä korvaavana vaihtoehtona.

— kehottaa jäsenvaltioita kokoamaan täsmällistä tilastotietoa vapaaehtoisesta osallistumisesta paikallis- ja aluetasolla sekä tukemaan asianmukaisten aloitteiden tekemistä näillä tasoilla.

— katsoo, että vapaaehtoistyön puuttuvaa oikeudellista asemaa koskeviin kysymyksiin ja erityisesti siihen liittyviin oikeuksiin ja velvollisuuksiin olisi kiinnitettävä nykyistä enemmän huomiota, ja suosittaa, että vapaaehtoistyön oikeudellinen asema olisi tarpeen mukaan määritettävä selvästi ja vertailukelpoisesti EU:n kaikissa jäsenvaltioissa, kun otetaan huomioon, että vapaaehtoistyön tekemiseksi matkustetaan jäsenvaltioiden rajojen yli.

— katsoo, että vapaaehtoistyöllä on merkittävä yhteisötason ulottuvuus ja että toimintamallin olisikin oltava nykyistä yhtenäisempi ja kattavampi. Erityisen tärkeää on — pyrkiä ymmärtämään alaa yhä paremmin lisäämällä tutkimusta ja parantamalla EU-tason tilastojen laatua — tunnustaa vapaaehtoistyön taloudellinen panos ja hyväksyä sen rahallinen arvo yhä laajemmin rahoitusosuudeksi EU:n rahoittamissa ohjelmissa — kiinnittää EU-tasolla yhä laajemmin huomiota vapaaehtoistyöhön muissakin kuin kansalais- ja nuorisoasioita koskevissa yhteyksissä — tarkastella uusia aloitteita vapaaehtoistyöntekijöiden kokemustenvaihdon ja liikkuvuuden edistämiseksi kaikenikäisille tarkoitetun eurooppalaisen vapaaehtoisohjelman avulla.

Esittelijä : Declan MCDONNELL (IE, ALDE), Galwayn kaupunginvaltuutettu ja Westin aluevaltuutettu

Poliittiset suositukset

ALUEIDEN KOMITEA

Yleistä

1. katsoo, että tämän lausunnon tarkoitusperiä varten vapaaehtoistoiminta voidaan määritellä kolmen ominaispiirteen avulla: vapaaehtoistoiminta ei harjoiteta rahallisen hyödyn vuoksi, sitä harjoitetaan omasta vapaasta tahdosta ja siitä hyötyy joku muu kuin vapaaehtoistyön tekijä tai hänen perheensä. Nämä ominaispiirteet kattavat laajan valikoiman erilaisia vapaaehtoisen toiminnan muotoja, jotka ulottuvat virallisesta epäviralliseen, lyhytkestoisesta pitkäaikaiseen ja osa-aikaisesta täysiaikaiseen vapaaehtoistoimintaan (eli vapaaehtoistyöhön).

2. toteaa, että vapaaehtoistoiminta on aktiivisen kansalaisuuden ja demokratian perustekijä kaikilla tasoilla, sillä vapaaehtoistyön tekijät työskentelevät suoraan tai epäsuorasti paremman yhteiskunnan luomiseksi kaikille sekä paikallis- ja alue että jäsenvaltiotasolla.

3. toteaa, että sosiaalisesti syrjäytyneiden yhteiskuntaryhmien osallistuminen vapaaehtoistyöhön on kaikkein epätodennäköisintä, ja pitää siksi tärkeänä tavoitteena näiden ryhmien vapaaehtoistoiminnan tukemista sekä kyseisten henkilöiden saamista tuntemaan, että heidän panostaan tarvitaan vapaaehtoistyössä.

4. toteaa, että vapaaehtoistyöllä on tärkeä rooli kehitysmaissa kaikkialla maailmassa ja että vapaaehtoistyöllä voidaan siten merkittävästi vähentää globaalia köyhyyttä ja edistää maailmanlaajuista vuoropuhelua.

5. toteaa, että vapaaehtoistyöllä voi olla tärkeä rooli ratkaisun löytämisessä ilmastonmuutoskysymyksiin paikallis-, alue- ja valtiotasolla sekä maailmanlaajuisesti. Vapaaehtoistyö voi myös edistää pelastuspalvelutoimintaa, sosiaalista osallistamista, kehitysyhteistyötä sekä vammaisten ja maahanmuuttajien integroitumista.

Vapaaehtoistyön merkitys Lissabonin strategian tavoitteiden saavuttamiselle

6. korostaa vapaaehtoistoiminnan merkittävää panosta paikallis- ja aluetalouteen sekä jäsenvaltioiden ja EU:n talouteen, sillä se a) vauhdittaa sosiaalista ja taloudellista kehitystä tarjoamalla ylimääräisiä henkilöresursseja (1) ja b) luo uutta sosiaalista pääomaa ja parantaa elämänlaatua, mikä saattaa lisätä investointeja ja edistää uusien työpaikkojen syntymistä. Tutkimustulokset osoittavat, että sosiaalisella pääomalla on suora myönteinen yhteys Euroopan alueiden talouskasvun nopeuteen (2). Komitea hyväksyy varauksetta näkemyksen, jonka mukaan sosiaalisen pääoman voidaan lisäksi katsoa vahvistavan talouskasvua sekä vaikuttavan myönteisesti myös muihin erittäin tärkeisiin asioihin kuten sosiaaliseen kontrolliin, osallisuuteen, terveyteen, hallintoon, instituutioihin sekä demokraattisiin toimintamahdollisuuksiin (3).

7. korostaa vapaaehtoistoimintaan tai -työhön osallistumisen myönteisiä vaikutuksia henkilöiden työllistettävyyteen (4). AK katsoo lisäksi, että vapaaehtoistyö antaa vaikeimmassa asemassa oleville yhteiskuntaryhmille (maahanmuuttajille, asunnottomille, päihteiden väärinkäyttäjille, koulunsa keskeyttäneille) mahdollisuuden muuttaa elämäänsä, osallistua aktiivisesti yhteiskuntaan, hankkia ammattitaitoa ja osaamista ja saada siten paremmin palkattu työpaikka tai hakeutua takaisin koulutukseen. Tämän mahdollisuuden ansiosta kaikki henkilöt yhteiskunnallisesta taustastaan riippumatta voivat edistää yhteistä hyvää, sosiaalista yhteenkuuluvuutta, monimuotoisuutta ja keskinäistä kunnioitusta.

8. korostaa lisäarvoa, jota vapaaehtoistyöllä voidaan tuoda sosiaalitukitoimiin. Voidaan esimerkiksi järjestää vammaisille tarkoitettua vapaaehtoista ystävätoimintaa, jota ei ehkä kyettäisi tarjoamaan maksetun tuen puitteissa.

9. korostaa vapaaehtoistyön merkitystä pyrittäessä löytämään uusia ja innovatiivisia ratkaisuja esille tuleviin sosiaalisiin kysymyksiin sekä sen roolia kokeiltaessa uusia palveluita ja uusien työtilaisuuksien tarjoamista.

10. korostaa kuitenkin, ettei vapaaehtoistyötä tulisi missään tilanteessa pitää palkattua työtä korvaavana vaihtoehtona.

11. korostaa vapaaehtoistyön myönteisiä vaikutuksia henkilökohtaiseen terveyteen sekä paikallisissa, alueellisissa että valtakunnallisissa terveyspalveluissa ja sen ansiosta mahdollisesti syntyviä kustannussäästöjä. Tutkimustulokset ovat osoittaneet, että vapaaehtoistyöllä voi olla erityisen myönteisiä vaikutuksia ikääntyneiden terveyteen (5). Kaikki ikäryhmät nuorista eläkeläisiin voivat hyötyä näistä terveysvaikutuksista, ja ne voivat ehkäistä fyysisiä ja psyykkisiä sairauksia.

12. panee merkille vapaaehtoistyön erittäin tärkeän roolin elinikäisessä oppimisessa, sillä se antaa yksilöille mahdollisuuden hankkia omaan henkilökohtaiseen, sosiaaliseen ja kulttuuriseen kehitykseensä myönteisesti vaikuttavia uusia taitoja sekä parantaa työllistymismahdollisuuksiaan jatkuvasti muuttuvassa taloudellisessa ympäristössä. Erityisen myönteisenä voidaan pitää vapaaehtoistyön kehittämistä kouluissa siihen sisältyvien arvojen juurruttamiseksi.

13. korostaa vapaaehtoistyön roolia paikallisten kehityshankkeiden tukemisessa sekä useiden EU:n rahoittamien aloitteiden, kuten Leader-ohjelman, onnistuneen täytäntöönpanon helpottamisessa. Tällainen toiminta tasapainottaa globalisaatiokehityksen kielteisiä vaikutuksia ja varmistaa kestävän paikallisen talouskehityksen.

14. kannustaa viranomaisia ja vapaaehtoisjärjestöjä tiivistämään yhteistyötään asianmukaisen politiikan laatimisessa, jotta voidaan varmistaa, että kyseinen politiikka vastaa paremmin vapaaehtoissektorin tarpeita.

Vapaaehtoistyötä koskevien tutkimus- ja tilastotietojen puuttuminen

15. korostaa tarvetta kiinnittää välittömästi huomiota vapaaehtoistyön taloudellista panosta koskevien kattavien ja täsmällisten EU:n laajuisten tai valtakunnallisten tilastotietojen puuttumiseen. Komitea on sen vuoksi tyytyväinen siihen, että Belgia, Ranska, Tšekki, Italia ja Slovakia ovat sitoutuneet soveltamaan Yhdistyneiden Kansakuntien käsikirjaa, joka koskee voittoa tavoittelemattomia yhteisöjä kansantalouden tilinpidossa.

16. kehottaa jäsenvaltioita kokoamaan täsmällistä tilastotietoa vapaaehtoisesta osallistumisesta paikallis- ja aluetasolla sekä tukemaan asianmukaisten aloitteiden tekemistä näillä tasoilla.

17. kehottaa Euroopan komissiota järjestämään yhä systemaattisempaa tiedonkeruuta vapaaehtoistyöntekijöistä ja heidän tuottamistaan palveluista ja kannattaa vapaaehtoistyön sisällyttämistä omana erityiskategorianaan Eurostatin tilastoihin, jotta sen taloudellinen arvo voidaan täsmällisesti määrittää.

18. suosittaa, että koko EU:ssa tehdään vapaaehtoistyötä koskeva vertaileva tutkimus, jotta saadaan tietoa sen kehityssuuntauksista, laajuudesta ja ominaispiirteistä jäsenvaltio-, alue- ja paikallistasolla. Tällä tavalla voitaisiin selvästi osoittaa vapaaehtoistyötä ja sen perusrakenteita koskevat kulttuuriset yhtäläisyydet ja erot.

19. suosittaa EU:n laajuisen tutkimuksen tekemistä parhaista käytännöistä vapaaehtoistyön edistämisestä paikallis- ja aluetasolla saatujen kokemusten selvittämiseksi. Tutkimuksen tuloksista riippuen alueet, joilla on muita enemmän aikaisempaa kokemusta vapaaehtoistyöstä, voisivat tukea muita alueita ja yhteisöjä uusien aloitteiden tekemisessä.

Vapaaehtoistyön oikeudellinen asema

20. katsoo, että vapaaehtoistyön puuttuvaa oikeudellista asemaa koskeviin kysymyksiin ja erityisesti siihen liittyviin oikeuksiin ja velvollisuuksiin olisi kiinnitettävä nykyistä enemmän huomiota, ja suosittaa, että vapaaehtoistyön oikeudellinen asema olisi tarpeen mukaan määritettävä selvästi ja vertailukelpoisesti EU:n kaikissa jäsenvaltioissa, kun otetaan huomioon, että vapaaehtoistyön tekemiseksi matkustetaan jäsenvaltioiden rajojen yli.

21. korostaa, että yleensä sellaiset esteet kuin vakuutusten puuttuminen tai sosiaaliturvan kaltaisten valtion myöntämien etujen poistaminen eivät saisi vaikeuttaa vapaaehtoistyötä ja että tämän varmistamiseksi olisi luotava asianmukaiset oikeudelliset puitteet.

Vapaaehtoistyötä tukevien perusrakenteiden vahvistaminen

22. suosittaa, että paikallis- ja alueviranomaiset tukevat pyrkimyksiä luoda vapaaehtoistyötä edistävät ja helpottavat perusrakenteet. Samalla on kuitenkin edelleen kunnioitettava vapaaehtoissektorin autonomiaa. Esimerkiksi paikallisten vapaaehtoiskeskusten tai muiden sopivien perusrakenteiden olemassaolo voi edistää vapaaehtoistyötä ja tiedon levittämistä vapaaehtoistyömahdollisuuksista sekä auttaa vapaaehtoistyötä tekeviä organisaatioita ”ammattimaistamaan” johtamiskäytäntöjään.

23. toteaa, että vapaaehtoistyön roolin tunnustamiseksi on jo olemassa hajautettuja järjestelmiä vapaaehtoistyössä hankittuja taitoja, osaamista ja kokemuksia koskevien pätevyystodistusten myöntämiseksi (6), ja kiinnittää huomiota mahdollisuuteen yhdistää tällaiset olemassa olevat järjestelmät Europass-ansioluettelojärjestelmään, jotta voidaan kannustaa vapaaehtoistyöstä saatujen asianmukaisten kokemusten EU:n laajuista tunnustamista henkilöiden työllistettävyyden parantamiseksi.

24. panee myös merkille mahdollisuudet, jotka vapaaehtoistyötä tekeville ja yritysmaailman organisaatioille tarkoitettu EU:n palkitsemisjärjestelmä voisi tarjota pyrittäessä korostamaan esimerkkejä vapaaehtoistyön edistämistä ja kannustamista koskevista parhaista käytännöistä ja huippuosaamisesta. Palkinto voitaisiin jakaa vuosittain EU:n laajuisen keskustelun edistämiseksi vapaaehtoistyön hallinnoinnin ja tukemisen kaltaisista kysymyksistä.

25. korostaa, että rikostaustaotteen saantia koskevan koordinoidun EU:n laajuisen menettelyn puuttuminen merkitsee lasten ja vaikeassa asemassa olevien aikuisten parissa tehtävän vapaaehtoistyön yhteydessä sitä, etteivät maahanmuuttajat kykene täyttämään vaatimuksia, jotka jäsenvaltiot ja vapaaehtoistyötä hyödyntävät organisaatiot ovat asettaneet lasten ja vaikeassa asemassa olevien aikuisten suojelemiseksi mahdollisilta väärinkäytöksiltä.

Vapaaehtoistoiminnasta riippuvaisten organisaatioiden tukeminen

26. kannattaa eräiden pääosastojen (erityisesti koulutuksen ja kulttuurin pääosaston) pyrkimystä suhtautua entistä ymmärtäväisemmin vapaaehtoistyön käyttöön keinona hankkia yhteisrahoitusta EU:n rahoittamiin hankkeisiin. Komitea korostaa, että vapaaehtoistoimintaa olisi nykyistä paremmin voitava käyttää yhtenä yhteisrahoituksen muotona EU:n rahoittamissa muissa ohjelmissa, kunhan kyseisen toiminnan hinta voidaan asianmukaisesti määrittää. Tämä olisi askel siihen suuntaa, että vapaaehtoistyön arvo sitä käyttäville organisaatioille tunnustettaisiin suoraan.

27. toteaa, että on tärkeää edistää ja tukea vapaaehtoistyön hallinnointia koskevien parhaiden käytäntöjen soveltamista vapaaehtoistyötä hyödyntävissä organisaatioissa. Tutkimustulokset osoittavat, että tällaisten parhaiden käytäntöjen soveltaminen voi lisätä vapaaehtoistyön määrää organisaatiossa ja auttaa säilyttämään vanhat vapaaehtoistyöntekijät (7).

28. kehottaa organisaatioita, joiden piirissä on vapaaehtoistyöntekijöitä, hyödyntämään näiden osaamista ja tarmoa strategisesti, toimintalinjakohtaisesti ja suunnitellusti organisaation tehokkuuden kasvattamiseksi, ja jotta vapaaehtoistyöstä syntyisi unohtumattomia kokemuksia.

Vapaaehtoistyön rooli sosiaalisen yhteenkuuluvuuden edistäjänä

29. panee merkille keskeisen roolin, joka vapaaehtoistoiminnalla voi olla yksilöiden henkilökohtaisessa kehityksessä. Vapaaehtoistyö tarjoaa uusia näkökulmia yhteiskuntaan, ja se voi vahvistaa henkilöiden itsetuntoa ja -luottamusta, minkä ansiosta he voivat osallistua entistä täysipainoisemmin ja laajemmin yhteiskunnalliseen toimintaan. Lisäksi vapaaehtoistyöntekijän toiminnalla on suuri merkitys alue- ja paikallistasolla niin taloudelliselle ja kulttuuriselle kuin sosiaalisellekin kehitykselle.

30. toteaa, että vapaaehtoistyö voi olla hyvin tärkeä tekijä pyrittäessä paikallis-, alue- ja valtakunnallisella tasolla integroimaan uusia tai perinteisesti syrjäytyneitä yhteisöjä. Vapaaehtoistyö antaa yksilöille ja ryhmille mahdollisuuden kohdata muita, taustaltaan erilaisia ihmisiä myönteisessä ja vastavuoroisesti kannustavassa ympäristössä.

31. varoittaa Euroopan unionia keskittymästä vapaaehtoistoiminnan tukemisessa pelkästään nuorisoon ja nuoriin. Komitea korostaa vapaaehtoistyön olevan toimintaa, johon kaikki yhteiskuntaryhmät voivat täysipainoisesti ja palkitsevalla tavalla osallistua.

32. kehottaa sen vuoksi Euroopan unionia — kun otetaan huomioon EU:n vanhentuva väestö — kannustamaan erityisesti ikääntyneitä vapaaehtoistyöhön, koska a) ikääntyneet ovat elämänsä aikana oppineet useita taitoja ja saaneet runsaasti kokemusta ja koska b) vapaaehtoistyö parantaa osoitetusti sen tekijöiden terveyttä. Erinomaisena esimerkkinä tästä ovat irlantilaiset aktiivista eläköitymistä edistävät yhdistykset (Active Retirement Associations).

33. toteaa, että vapaaehtoistyöllä on erittäin tärkeä rooli pyrittäessä torjumaan yksilöiden ja ryhmien sosiaalista eristäytymistä, koska a) sen avulla voidaan tarjota sosiaalista tukea vaikeassa asemassa oleville lapsille ja aikuisille ja koska b) vapaaehtoistyön tekijä voi itse kehittää uusia verkostoja ja vähentää eristäytymistään.

34. panee merkille roolin, joka vapaaehtoistyöllä ja erityishankkeilla voi olla sukupolvien välisen vuoropuhelun ja keskinäisen ymmärryksen edistämisessä ja kannustamisessa nopeasti muuttuvassa nyky-yhteiskunnassa (8).

35. kehottaa käynnistämään ystävyyskaupunkiohjelman yhteydessä rahoitushankkeen, jotta vapaaehtoispohjaisilla vaihtohankkeilla voitaisiin tukea paikallisia ja alueellisia EU-verkostoja ja aktiivista kansalaisuutta.

Julkisen ja yksityisen sektorin työnantajien osallistuminen

36. korostaa vapaaehtoistyön keskeistä asemaa edistettäessä työn ja muun elämän tervettä tasapainoa kaikkialla EU:ssa sekä työntekijöiden aktiivista toimintaa ja verkottumista työympäristön ulkopuolella.

37. suosittaa, että vapaaehtoistyötä edistetään paikallis- ja aluetason julkisissa palveluissa kannustamalla henkilöstöä osallistumaan paikallistason vapaaehtoistyöhön tai tekemällä vapaaehtoistyötä koskevia aloitteita ja käynnistämällä asiaa koskevia kumppanuuksia (9).

38. kannattaa kestävien yhteyksien luomista yritysten ja paikallisten vapaaehtoisorganisaatioiden välille, jotta voidaan edistää henkilöresursseihin perustuvaa yritysten yhteiskuntavastuuta sekä saada yritykset tukemaan taloudellisesti vapaaehtoistyötä. Tämä voitaisiin toteuttaa yhteistyössä paikallisten pk-yritysten sekä yritysten alueellisten ja paikallisten edustusorganisaatioiden kanssa, jotta yritysjohto saataisiin tukemaan työntekijöiden osallistumista vapaaehtoistoimintaan.

EU:n tason ulottuvuuden kehittäminen

39. katsoo, että vapaaehtoistyöllä on merkittävä yhteisötason ulottuvuus ja että toimintamallin olisikin oltava nykyistä yhtenäisempi ja kattavampi. Erityisen tärkeää on — pyrkiä ymmärtämään alaa yhä paremmin lisäämällä tutkimusta ja parantamalla EU-tason tilastojen laatua — tunnustaa vapaaehtoistyön taloudellinen panos ja hyväksyä sen rahallinen arvo yhä laajemmin rahoitusosuudeksi EU:n rahoittamissa ohjelmissa — kiinnittää EU-tasolla yhä laajemmin huomiota vapaaehtoistyöhön muissakin kuin kansalais- ja nuorisoasioita koskevissa yhteyksissä — tarkastella uusia aloitteita vapaaehtoistyöntekijöiden kokemustenvaihdon ja liikkuvuuden edistämiseksi kaikenikäisille tarkoitetun eurooppalaisen vapaaehtoisohjelman avulla.

40. kehottaa komissiota käynnistämään konkreettisia ohjelmia tai toimia, joilla voidaan kehittää valtioiden rajat ylittäviä vapaaehtoistyön eurooppalaisia hankkeita, jotka koskevat kaikkia unionin kansalaisia eivätkä ainoastaan nuorisoa.

41. suosittaa, että vuosi 2012 julistetaan aktiivista kansalaisuutta edistävän vapaaehtoistyön eurooppalaiseksi teemavuodeksi, jotta voidaan kiinnittää huomiota vapaaehtoistoiminnan tukemiseen sekä aloitteiden tekemiseen ratkaisujen löytämiseksi tässä lausunnossa esille otettuihin kysymyksiin.

42. toteaa, että kun otetaan huomioon vapaaehtoistoiminnan horisontaalinen luonne EU:n politiikoissa ja sen merkitys EU:n toiminnalle eri aloilla, tässä lausunnossa esille otettujen kysymysten menestyksellinen käsittely vaatii nykyisten toimintalinjojen ja toimenpiteiden entistä parempaa koordinointia.

43. kehottaa Euroopan parlamenttia ottamaan vapaaehtoistyön horisontaalisen luonteen nykyistä ennakoivammin huomioon. Lisäksi yhteyspiste Euroopan komissiossa saattaisi auttaa kehittämään vapaaehtoistyön tarjoamia mahdollisuuksia kansalaisuus- ja nuorisoasioiden lisäksi myös useilla muilla politiikanaloilla.

44. sitoutuu edistämään tässä lausunnossa annettujen suositusten toteuttamista tarvittaessa yhteistyössä Euroopan parlamentin ja Euroopan komission kanssa.

Bryssel 7. helmikuuta 2008 Alueiden komitean puheenjohtaja Luc VAN DEN BRANDE

(1) Esimerkkinä voidaan mainita vapaaehtoistoiminnan suuri osuus Liverpoolin kulttuuripääkaupunkivuoteen liittyvässä 08 Welcome -ohjelmassa.

(2) Social Capital and Regional Economic Growth (Beugelsdijk & Van Schaik, 2003).

(3) The Well-being of Nations; the Role of Human and Social Capital (OECD 2001).

(4) Ks. TimeBankin tekemä Yhdistyneen kuningaskunnan 200 johtavaa yritystä koskeva tutkimus (2000)

(http://timebank.org.uk/mediacentre/press_release_details.php?id=76).

(5) The Health Benefits of Volunteering — A Review of Recent Research (Corporation for National and Community Service, 2007).

(6) Esimerkkinä mainittakoon Saksan Hessenin osavaltiossa käyttöön otettu järjestelmä:

www.kompetenznachweis.de

(7) Volunteer Management Practices and Retention of Volunteers (Mark A. Hager, Jeffrey L. Brudney, kesäkuu 2004, The Urban Institute).

(8) Esimerkiksi Galwayssa toteutettavassa Living Scenes -hankkeessa 24 Presentation Secondary School -yläasteen siirtymävuoden oppilasta muodosti yhdessä Galvayssa toimivan aktiivista eläköitymistä edistävän yhdistyksen 22 aikuisjäsenen kanssa tiimin osallistuakseen sukupolvien väliseen ohjelmaan, joka on nyt sisällytetty koulun siirtymävuoden opetusohjelmaan.

(9) Eräissä jäsenvaltioissa useat paikallis- ja alueviranomaiset ovat kehittäneet tai tukeneet vapaaehtoistyötä koskevia ohjelmia yhdessä henkilöstönsä kanssa. Useissa tapauksissa palkatut työntekijät ovat osallistuneet vapaaehtoisesti osaamisen siirtämiseen hyväntekeväisyysjärjestöille sekä paikallisten yrittäjien ja kehittämishankkeiden tukemiseen.